Consell Nacional de lesbianes, gais i homes i dones bisexuals i transexuals
Dissabte 8 de maig de 10 a 14 hores
El Consell Nacional de Lesbianes, Gais i Homes i Dones Bisexuals i Transsexuals és un òrgan de participació que pretén fomentar la cooperació entre el Govern de la Generalitat i les associacions que treballen en l'àmbit del reconeixement de la plena ciutadania d'aquest col·lectiu.
També hi són representats sindicats, partits amb representació parlamentària i les seves formacions juvenils sempre que comptin amb un grup que treballi de manera específica l'àmbit LGBT.
El Consell Nacional funciona en Plenaris conjunts amb totes les entitats i grups membres i representants del Govern de la Generalitat.
La presidència recau en la Consellera d'Acció Social i Ciutadania.
Hi ha dues vice-presidències, una representada per la Secretària de Polítiques Familiars i Drets de Ciutadania i una altra triada per totes les entitats en representació d'aquestes.
La Secretaria recau en la persona titula del Programa per al col·lectiu gai, lesbià i transsexual.
El Consell Nacional ha creat diversos Grups de Treball que, en petites comissions, treballen qüestions concretes i elaboren propostes que són presentades al Plenari del Consell.
Un d'aquests grups de treball se centra específicament en les polítiques concretes que afecten a les lesbianes.
El Grup de Treball de Lesbianes es va constituir el 21 de juliol del 2008, i en la primera reunió es van concretar els objectius del Grup en els següents punts:
Durant les diverses reunions del Grup de Treball que s'han anat celebrant des de la seva creació, la qüestió de la invisibilitat de les lesbianes ha estat recurrent, i els plantejaments i propostes per positivitzar i visibilitzar la realitat lesbiana han estat diversos i dispersos.
Aquesta necessitat de fer palesa l'existència de la dona lesbiana és un procés que cal construir de manera conjunta i consensuada entre les diverses sensibilitats que existeixen avui dins de l'activisme lesbià, i tenint en compte totes les experiències i les ambicions de les dones que integren els grups de lesbianes del nostre país.
Amb l'objectiu de trobar aquests espais comuns de construcció d'aquesta realitat, des del propi Grup de Treball, es proposa fer una Jornada de Reflexió interna que doni peu a escoltar les diverses respostes que poden aportar les variades sensibilitats existents.
Dins del Grup de Treball es va crear una petita comissió de treball, formada per 5 dones de 5 entitats diferents, que van pensar les qüestions sobre les que calia reflexionar a la Jornada i va organitzar els diversos tallers paral·lels.
La jornada, finalment, es va celebrar durant el matí del 8 de maig.
Es va estructurar en dues conferències i en tres tallers paral·lels.
Va reunir a més de 70 dones representants d'entitats però també dones no associades que van voler participar-hi.
Tot seguit podreu accedir al programa de la jornada i a les trasncripcions de les conferències i les conclusions dels tallers realitzats.
Les reflexions que llegireu pretenen aportar llum a la necessitat de visibilitat lèsbica que totes les dones lesbianes del Consell Nacional coincideixen a cercar.
Aquestes reflexions pretenen ser un inici d'una recerca que ha d'anar molt més enllà i ha de ser protagonitzada, perquè sigui existosa, per les dones lesbianes de la nostra societat.